钦定古今图书集成/明伦汇编/家范典/第008卷 > 《自劾诗》汉·韦元成
## 钦定古今图书集成/明伦汇编/家范典/第008卷 > 《自劾诗》汉·韦元成

元成以列侯侍祀孝惠庙，天雨淖，不驾驷马车而骑至庙下。有司劾奏，削爵为关内侯。元成自伤贬黜，叹曰：“吾何面目以奉祭祀！” 作诗自劾责。

赫矣我祖，侯于豕韦。赐命建伯，有殷以绥。厥绩既昭，
车服有常。朝宗商邑，四牡翔翔。德之令显，庆流于裔。
宗周至汉，群后历世。肃肃楚傅，辅翼元夷。厥驷有庸，
惟慎惟祗。嗣王孔佚，越迁于邹。五世圹僚，至我节侯。
惟我节侯，显德遐闻。左右昭宣，五品以训。既耇致位，
惟懿惟奂。厥赐祁祁，百金洎馆。国彼扶阳，在京之东。
“惟帝是留，政谋是从。绎绎六辔，是列是理。威仪济济，
朝享天子。天子穆穆，是宗是师。四方遐迩，观国之辉。
茅土之继，在我俊兄。惟我俊兄，是让是刑。于休厥德，
于赫有声。致我小子，越留于京。惟我小子，不肃会同，
媠彼车服，黜此附庸。赫赫显爵，自我队之。微微附庸，
自我招之。谁能忍愧，寄之我颜。谁将”遐征？从之夷蛮，
于赫三事，匪俊匪作。于蔑小子，终焉其度。谁谓华高？
企其齐而。谁谓德难，厉其庶而。嗟我小子，于贰其尢。
队彼令声，申此择辞。四方群后，我监我视。威仪车服，
唯肃是履。